钦定古今图书集成/明伦汇编/官常典/第319卷 > 梁
## 钦定古今图书集成/明伦汇编/官常典/第319卷 > 梁

梁大司马置官，属尚书省，仍置五兵尚书，领中兵诸
曹，又增置中兵都令史。

按：《隋书百官志》：“梁大司马诸公及位从公开府者，置
官属，有长史、司马、谘议参军、掾属、从事中郎、记室、主
簿、列曹参军、行参军、舍人等官。”

尚书省置令，左右仆射各一人。又置吏部、祠部、度支、
左户、都官、五兵等六尚书，左右丞各一人。吏部删定
三公、比部、祠部、仪曹、虞曹、主客、度支、殿中、金部、仓部、
《左户》、驾部、起部、屯田、都官、水部、库部、功论、中兵、外兵、
骑兵等郎二十二人，令史百二十人，书令史百三十
人。

天监九年，诏曰：“尚书五都，职参政要，非但总领众局，
亦乃方轨二丞。顷虽求才，未臻妙𥳑，可革用士流，每
尽时彦，庶同持领，秉此群目。”于是以都令史视奉朝
请。其年，以太学博士刘纳兼殿中都，司空法曹参军
刘显兼吏部都，太学博士孔虔孙兼金部都，司空法
曹参军萧轨兼左户都，宣毅墨曹参军王颙兼中兵
都五人，并以才地兼美，首膺兹选矣。驾部又别领车
府署，库部领南、北武库二署令丞。